+-----------------------------------------------------------------------+
| 12. ฐานะการเงินและผลการดำเนินงาน                                        |
+-----------------------------------------------------------------------+

(1) งบการเงิน

  (ก) สรุปรายงานการสอบบัญชี

รายงานของผู้สอบบัญชีรับอนุญาต

เสนอผู้ถือหุ้นและคณะกรรมการของบริษัท ไมเนอร์ อินเตอร์เนชั่นแนล จำกัด (มหาชน)

ข้าพเจ้าได้ตรวจสอบงบดุลรวมและงบดุลเฉพาะบริษัท ณ วันที่ 31 ธันวาคม พ.ศ. 2549 และ
พ.ศ. 2548 งบกำไรขาดทุนรวม และงบกำไรขาดทุนเฉพาะบริษัท
งบแสดงการเปลี่ยนแปลงในส่วนของผู้ถือหุ้นรวมและงบแสดงการเปลี่ยนแปลงในส่วนของผู้ถือหุ้นเฉพาะบริษัท
และงบกระแสเงินสดรวมและงบกระแสเงินสดเฉพาะบริษัท
สำหรับปีสิ้นสุดวันเดียวกันของแต่ละปีที่แนบมานี้ของบริษัท ไมเนอร์ อินเตอร์เนชั่นแนล จำกัด
(มหาชน) และบริษัทย่อย และของเฉพาะบริษัท ไมเนอร์ อินเตอร์เนชั่นแนล จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้
ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า
งบการเงินรวมและงบการเงินเฉพาะบริษัทข้างต้นนี้แสดงฐานะการเงินรวมและฐานะการเงินเฉพาะบริษัท
ณ วันที่ 31 ธันวาคม พ.ศ. 2549 และ พ.ศ. 2548
ผลการดำเนินงานรวมและผลการดำเนินงานเฉพาะบริษัท
และกระแสเงินสดรวมและกระแสเงินสดเฉพาะบริษัท สำหรับปีสิ้นสุดวันเดียวกันของแต่ละปีของบริษัท
ไมเนอร์ อินเตอร์เนชั่นแนล จำกัด (มหาชน) และบริษัทย่อย และของเฉพาะบริษัท ไมเนอร์
อินเตอร์เนชั่นแนล จำกัด
(มหาชน)โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ขจรเกียรติ อรุณไพโรจนกุล

ผู้สอบบัญชีรับอนุญาต เลขที่ 3445

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

15 กุมภาพันธ์ พ.ศ. 2550

(ข) ตารางสรุปงบการเงิน

บริษัท ไมเนอร์ อินเตอร์เนชั่นแนล จำกัด (มหาชน) และบริษัทย่อย

  ------------------------------ ------------- -------- ------------- -------- ------------- --------
  งบดุล ณ วันที่ 31ธันวาคม                                                                        

                                 2547                   2548                   2549          

                                 พันบาท         ร้อยละ    พันบาท         ร้อยละ    พันบาท         ร้อยละ

  สินทรัพย์หมุนเวียน                  1,851,300     13.2     1,793,510     11.6     2,515,584     14.2

  เงินลงทุนและเงินให้กู้ยืม             510,355       3.6      976,460       6.3      1,863,024     10.5

  ที่ดินระหว่างการพัฒนาและรอการพัฒนา   170,562       1.2      858,963       5.6      1,281,326     7.2

  ที่ดิน อาคารและอุปกรณ์ - สุทธิ        10,127,655    71.9     10,198,991    66.1     10,411,476    58.5

  สินทรัพย์อื่น                       1,420,274     10.1     1,611,123     10.4     1,715,326     9.6

  รวมสินทรัพย์                      14,080,146    100.0    15,439,046    100.0    17,786,737    100.0

                                                                                             

  หนี้สินหมุนเวียน                    2,635,633     18.7     3,487,610     22.6     3,990,628     22.4

  เงินกู้ยืมระยะยาว-สุทธิ              2,765,349     19.6     2,143,199     13.9     1,937,752     10.9

  หุ้นกู้                            2,668,750     19.0     3,556,250     23.0     3,450,000     19.4

  หนี้สินอื่น                         354,810       2.5      313,437       2.0      284,104       1.6

  รวมหนี้สิน                        8,424,542     59.8     9,500,496     61.5     9,662,484     54.3

  รวมส่วนของผู้ถือหุ้น                 5,655,604     40.2     5,938,551     38.5     8,124,253     45.7

  รวมหนี้สินและส่วนของผู้ถือหุ้น          14,080,146    100.0    15,439,046    100.0    17,786,737    100.0

                                                                                             

  รายได้จากกิจการ                  7,943,794     96.4     10,044,882    96.2     11,715,891    94.3

  รายได้รวม                       8,236,706     100.0    10,442,845    100.0    12,429,637    100.0

  ต้นทุนของกิจการ                   (2,725,280)   (33.1)   (3,342,392)   (32.0)   (4,084,978)   (32.9)

  ค่าใช้จ่าย                        (4,297,737)   (52.2)   (5,340,878)   (51.1)   (6,383,401)   (51.4)

  ดอกเบี้ยจ่าย                      (218,389)     (2.7)    (279,639)     (2.7)    (262,398)     (2.1)

  ภาษีเงินได้นิติบุคคล                 (215,735)     (2.6)    (356,711)     (3.4)    (378,044)     (3.0)

  ส่วนของผู้ถือหุ้นส่วนน้อย              (67,663)      (0.8)    (62,116)      (0.6)    (40,717)      (0.3)

  บวก (หัก) รายการพิเศษ            -             -        -             -        -             -

  กำไร(ขาดทุน)สุทธิสำหรับปี           711,902       8.6      1,061,110     10.2     1,280,099     10.3
  ------------------------------ ------------- -------- ------------- -------- ------------- --------

+-----------------------------------------------------------------------+
| (ค) อัตราส่วนทางการเงิน                                                  |
|                                                                       |
| บริษัท ไมเนอร์ อินเตอร์เนชั่นแนล จำกัด (มหาชน) บริษัทย่อย และกิจการร่วมค้า          |
+-----------------------------------------------------------------------+

  -------------------------------------- --------- --------- --------- -----------
  งบการเงินรวม                                                          

                                                                       

                                         2547      2548                2549

  อัตราส่วนสภาพคล่อง (Liquidity Ratio)                                    

  อัตราส่วนสภาพคล่อง (เท่า)                  0.70      0.51                0.56

  อัตราส่วนสภาพคล่องหมุนเร็ว (เท่า)            0.50      0.31                0.27

  อัตราส่วนสภาพคล่องกระแสเงินสด (เท่า)        0.80      0.75                0.62

  อัตราส่วนหมุนเวียนลูกหนี้การค้า (เท่า)          22.00     21.02               21.95

  ระยะเวลาเก็บหนี้เฉลี่ย (วัน)                 16.37     17.13               16.40

  อัตราส่วนหมุนเวียนสินค้าคงเหลือ (เท่า)         28.29     27.44               31.48

  ระยะเวลาขายสินค้าเฉลี่ย (วัน)               12.72     13.12               11.43

  อัตราส่วนหมุนเวียนเจ้าหนี้ (เท่า)              6.24      5.77                5.90

  ระยะเวลาชำระหนี้ (วัน)                    57.65     62.42               61.02

  Cash Cycle                             (28.56)   (32.17)             (33.18)

                                                                       

  อัตราส่วนแสดงความสามารถในการหากำไร                                     
  (Profitability Ratio)                                                

  อัตรากำไรขั้นต้น (ร้อยละ)                   65.69%    66.73%              65.13%

  อัตรากำไรจากการดำเนินงาน(ร้อยละ)          11.59%    13.56%              10.65%

  อัตรากำไรอื่น(ร้อยละ)                      3.56%     3.81%               5.74%

  อัตราส่วนเงินสดต่อการทำกำไร(ร้อยละ)         197.70%   168.16%             186.02%

  อัตรากำไรสุทธิ (ร้อยละ)                    8.64%     10.16%              10.30%

  อัตราผลตอบแทนผู้ถือหุ้น (ร้อยละ)              14.36%    18.30%              18.21%

                                                                       

  อัตราส่วนแสดงประสิทธิภาพในการดำเนินงาน                                    
  (Efficiency Ratio)                                                   
  -------------------------------------- --------- --------- --------- -----------

  -------------------------------------- --------- ----------- -----------
  อัตราผลตอบแทนจากสินทรัพย์ (ร้อยละ)          5.69%     7.19%       7.71%

  อัตราผลตอบแทนจากสินทรัพย์ถาวร (ร้อยละ)      18.66%    21.79%      25.13%

  อัตราการหมุนของสินทรัพย์ (เท่า)              0.66      0.71        0.75

                                                               
  -------------------------------------- --------- ----------- -----------

  -------------------------------------- --------- ----------- -------- ----- --
  อัตราส่วนวิเคราะห์นโยบายทางการเงิน                                               
  (Financial Policy Ratio)                                                    

  อัตราส่วนหนี้สินต่อส่วนของผู้ถือหุ้น (เท่า)         1.49      1.60        1.19           

  อัตราส่วนความสามารถชำระดอกเบี้ย (เท่า)      10.32     10.46       11.28          

  อัตราส่วนความสามารถชำระภาระผูกพัน(Cash     0.24      0.21        0.25           
  Basis)                                                                      

  อัตราการจ่ายเงินปันผล(ร้อยละ)               59.56%    76.23%*     34.63%         

  *อัตราการจ่ายเงินปันผลในปี 2548                                                  
  เป็นการจ่ายอัตราการจ่ายเงินสดปันผล 42.17%                                         
  และอัตราการจ่ายหุ้นปันผล 34.06%                                                  
  -------------------------------------- --------- ----------- -------- ----- --

คำอธิบายและการวิเคราะห์ฐานะการเงินและผลการดำเนินงานปี 2549

ภาพรวมเศรษฐกิจและอุตสาหกรรม

ในปี 2549 ดัชนีการลงทุนภาคเอกชนขยายตัว ร้อยละ 1.3 จากช่วงเดียวกันของปีก่อน
ชะลอลงมากจากปีก่อนที่ขยายตัวร้อยละ 8.5 เนื่องจากอุปสงค์ภายในประเทศชะลอตัวลง
โดยเฉพาะอย่างยิ่งการนำเข้าสินค้าทุนและปริมาณการจำหน่ายรถยนต์เชิงพาณิชย์ที่ลดลง นอกจากนี้
ราคาน้ำมันที่ปรับตัวสูงขึ้น อัตราดอกเบี้ยที่อยู่ในช่วงขาขึ้น
รวมทั้งความไม่แน่นอนทางการเมืองในช่วง 9 เดือนแรกของปี 2549
ซึ่งส่งผลกระทบในเชิงลบต่อภาคอสังหาริมทรัพย์
และโครงการก่อสร้างสาธารณูปโภคขั้นพื้นฐานของประเทศ

นอกเหนือจากภาพรวมของการอุปโภคบริโภคภายในประเทศที่ชะลอตัวลงแล้ว
ภาวะเศรษฐกิจไทยในปี 2549 ยังต้องเผชิญกับประเด็นปัญหาสำคัญ 2 ประการด้วยกัน ได้แก่
การเมืองและการมีนโยบายใช้เครื่องมือทางการเงินของรัฐบาลในช่วงปลายปี
ภายหลังการก่อการรัฐประหารในเดือนกันยายน และแต่งตั้ง พล.อ. สุรยุทธ์ จุลานนท์
เป็นนายกรัฐมนตรี เพื่อเป็นการแสดงจุดยืนของรัฐบาลที่มีวาระเพียง 1 ปี
ในเข้ามาการปฏิรูปทางการเมืองและจัดให้มีการยกร่างรัฐธรรมนูญฉบับใหม่
ซึ่งคาดจะแล้วเสร็จภายในสิ้นปี 2550

ในระหว่างที่ยังมีความเคลือบแคลงสงสัยในความไม่แน่นอนทางการเมืองและกฎหมายรัฐธรรมนูญฉบับใหม่
ธนาคารแห่งประเทศไทยออกมาตรการสกัดกั้นการเก็งกำไรในค่าเงินบาท
โดยกำหนดเงินลงทุนจากต่างประเทศระยะสั้นต้องกันสำรองร้อยละ 30 ทั้งนี้
หากนักลงทุนต่างประเทศนำเงินลงทุนกลับคืนก่อนครบกำหนด 1 ปี จะถูกหักเงินไว้ร้อยละ 10
ตั้งแต่วันที่ 18 ธันวาคม เป็นต้นมา
ภายหลังที่นักลงทุนต่างประเทศและตลาดหุ้นตอบสนองต่อมาตรการดังกล่าวในเชิงลบ
ธนาคารแห่งประเทศไทยจึงผ่อนคลายมาตรการดังกล่าวในทันที
โดยยกเว้นการบังคับใช้กับการลงทุนในตลาดหุ้นและธุรกรรมเงินตราต่างประเทศที่เป็นการลงทุนโดยตรง
(Foreign Direct Investment)
ซึ่งการผ่อนคลายมาตรการดังกล่าวยังไม่เป็นที่พึงพอใจของตลาด ดังนั้น
ธนาคารแห่งประเทศไทยจึงต้องผ่อนคลายกฎเกณฑ์ลงอีกครั้ง
โดยยกเว้นการบังคับเงินกู้ยืมจากต่างประเทศที่ปล่อยกู้ให้แก่บริษัทในประเทศไทยโดยคำนึงถึงระยะเวลาในการกู้ด้วย
มาตรการกันเงินสำรองข้างต้นถูกนำมาใช้เป็นครั้งแรก
เพื่อสกัดกั้นการแข็งตัวของค่าเงินบาทและลดการเข้ามาเก็งกำไรค่าเงินโดยนักลงทุนต่างชาติ
นักวิเคราะห์และผู้จัดการกองทุนหลายแห่งต่างคาดการณ์ว่าผลกระทบจากมาตรการกันเงินสำรองดังกล่าวอาจจะเป็นตัวฉุดรั้งการลงทุนและกิจกรรมทางเศรษฐกิจในปี
2550

ในด้านอุตสาหกรรมการท่องเที่ยว กลับพบว่า มีการขยายตัวอย่างแข็งแกร่งกว่าภาคธุรกิจอื่น
ดังจะเห็นได้จากจำนวนนักท่องเที่ยวต่างชาติที่เข้ามาท่องเที่ยวในประเทศไทยถึง 13.7 ล้านคน
เพิ่มขึ้นจากปีก่อนถึงร้อยละ 19 ซึ่งการขยายตัวอย่างแข็งแกร่งนี้มีสาเหตุสำคัญ 2 ประการ กล่าวคือ
การท่องเที่ยวกลับมาฟื้นตัวจากปีก่อน เนื่องจากปีที่แล้วเป็นปีหลังจากเกิดการณ์ภัยพิบัติสึนามิ
และการเปิดใช้สนามบินแห่งใหม่
ธนาคารแห่งประเทศไทยรายงานตัวเลขอัตราเข้าพักโรงแรมโดยเฉลี่ยทั่วประเทศอยู่ที่ร้อยละ 63
อัตราค่าห้องเฉลี่ยอยู่ที่ 1,370 บาทต่อคืน เพิ่มขึ้นร้อยละ 7
ซึ่งการขยายตัวอย่างแข็งแกร่งของอุตสาหกรรมการท่องเที่ยว ส่งผลดีต่อผลการดำเนินงานของบริษัท
โดยมีอัตราการเข้าพักอยู่ที่ร้อยละ 72 สูงขึ้นจากปีก่อนที่ระดับร้อยละ 70
ในขณะที่อัตราค่าห้องเฉลี่ยอยู่ที่ 4,627 บาทต่อคืน เพิ่มขึ้นร้อยละ 8

สำหรับภาคธุรกิจอาหาร
ได้รับผลกระทบเพียงเล็กน้อยจากความเชื่อมั่นของผู้บริโภคที่ปรับตัวลดลงในช่วงไตรมาส 3 –
ไตรมาส 4 ปี 2549 อย่างไรก็ดี
บริษัทสามารถบริหารจัดการเพื่อรองรับผลกระทบดังกล่าวได้เป็นอย่างดี
ดังจะเห็นได้จากธุรกิจอาหารของบริษัทมีอัตราการเติบโตของยอดขายรวมสูงถึง ร้อยละ 24
ในขณะยอดขายต่อร้านสาขาเดิมมีการเติบโตอยู่ที่ร้อยละ 9 เมื่อเทียบกับปีก่อน

สรุปสาระสำคัญของผลการดำเนินงาน

ผลการดำเนินงานในไตรมาส 4 ปี 2549

บริษัท ไมเนอร์ อินเตอร์เนชั่นแนล จำกัด (มหาชน) (“MINT”)
ได้รายงานผลประกอบการที่เป็นไปตามคาดการณ์ โดยมีการเติบโตอย่างต่อเนื่อง กล่าวคือ
ในไตรมาส 4 ปี 2549 บริษัทฯ มีรายได้รวม 3,444 ล้านบาท เพิ่มขึ้นจากปีก่อนคิดเป็นร้อยละ 17
และมีกำไรสุทธิ 399 ล้านบาท ซึ่งเพิ่มขึ้นจากปีก่อนคิดเป็นร้อยละ 4
โดยธุรกิจหลักที่สร้างรายได้ให้บริษัท คือ ธุรกิจอาหารคิดเป็นสัดส่วนร้อยละ 44.5
และธุรกิจโรงแรมคิดเป็นสัดส่วนร้อยละ 38.7 ของรายได้รวมไตรมาสนี้

สำหรับผลการดำเนินงานของธุรกิจโรงแรม พบว่า อัตราการเข้าพักโดยเฉลี่ยอยู่ที่ร้อยละ 75.2
เพิ่มขึ้นจากร้อยละ 74.9 ในปีก่อน และอัตราค่าห้องพักโดยเฉลี่ยอยู่ที่ 5,340 บาทต่อคืน
ซึ่งสูงกว่าปีก่อนร้อยละ 10 สำหรับธุรกิจอาหาร พบว่า
มีผลการดำเนินงานที่โดดเด่นกว่ากลุ่มอุตสาหกรรมโดยรวม
โดยบริษัทมีการเปิดสาขาร้านอาหารเพิ่มขึ้นสุทธิ 29 สาขาในไตรมาสนี้
การขยายสาขาอย่างต่อเนื่องและการบริหารจัดการต้นทุนอย่างประสิทธิภาพถือได้ว่าเป็นปัจจัยสำคัญในการขับเคลื่อนการเจริญเติบโตของธุรกิจอาหารของบริษัท
แม้ในยามที่ภาพรวมของการบริโภคภายในประเทศจะชะลอตัวก็ตาม
แต่ธุรกิจอาหารของบริษัทกลับมีอัตราการเติบโตของยอดขายรวมในไตรมาสนี้เพิ่มขึ้นถึงร้อยละ 21.5
เมื่อเทียบช่วงเดียวกันในปีก่อน

ผลการดำเนินงานใน ปี 2549

ในปี 2549 บริษัทฯ มีรายได้รวม 12,430 ล้านบาท เพิ่มขึ้นจากปีก่อนคิดเป็นร้อยละ 19
โดยสัดส่วนรายได้จากธุรกิจอาหารคิดเป็นร้อยละ 48.9
ในขณะที่สัดส่วนรายได้จากธุรกิจโรงแรมคิดเป็นร้อยละ 37 ของปีนี้ และบริษัทฯ มีกำไรสุทธิ 1,280
ล้านบาท ซึ่งเพิ่มขึ้นจากปีก่อนคิดเป็นร้อยละ 21

สำหรับผลการดำเนินงานของธุรกิจโรงแรม พบว่า อัตราการเข้าพักโดยเฉลี่ยอยู่ที่ร้อยละ 72.1
เพิ่มขึ้นจากร้อยละ 70.7 ในปีก่อน และอัตราค่าห้องพักโดยเฉลี่ยอยู่ที่ 4,627 บาทต่อคืน
ซึ่งสูงกว่าปีก่อนเป็นสัดส่วนร้อยละ 8 สำหรับธุรกิจอาหารมีผลการดำเนินงานที่โดดเด่นกว่าคู่แข่ง
ดังจะเห็นได้จากธุรกิจอาหารของบริษัทมีอัตราการเติบโตของยอดขายรวมเพิ่มขึ้นจากปีก่อนถึงร้อยละ
23.5 ในขณะที่อัตราการเติบโตจากร้านสาขาเดิมเพิ่มขึ้นร้อยละ 9.0 และเมื่อเทียบกับปี 2548
ที่มีอัตราการเติบโตของยอดขายรวมร้อยละ 14.1 และอัตราการเติบโตจากร้านสาขาเดิมที่ร้อยละ
5.8 จะพบว่า ธุรกิจอาหารในปี 2549 มีการเติบโตที่โดดเด่นนี้อย่างเห็นได้อย่างชัด

รายได้จำแนกตามประเภทธุรกิจ

รายได้ (ล้านบาท)

ไตรมาส 4 ปี 2549 2549

อาหาร 1,532 6,082

โรงแรม 1,334 4,600

อสังหาริมทรัพย์ 97 97

สปา 101 378

ศูนย์การค้าและบันเทิง 127 501

อื่นๆ 253 771

รวม 3,444 12,430

ณ สิ้นปี 2549 บริษัทฯ มีสินทรัพย์รวม 17,787 ล้านบาท เพิ่มขึ้น 2,348 ล้านบาท
เมื่อเทียบกับสินทรัพย์รวม ณ สิ้นปี 2548
ทั้งนี้มีสาเหตุหลักมาจากการเพิ่มขึ้นของเงินลงทุนในระยะยาว โครงการที่อยู่ระหว่างการก่อสร้าง
และสินทรัพย์ถาวรของบริษัทฯ อันได้แก่ ที่ดิน อาคารและอุปกรณ์ บริษัทฯ มีหนี้สินรวม 9,662
ล้านบาท เพิ่มขึ้นจาก ณ สิ้นปีที่แล้ว 162 ล้านบาท เนื่องจากบริษัทฯ มีการเบิกเงินกู้ระยะสั้น
ในขณะที่บริษัทฯ มีส่วนของผู้ถือหุ้น 8,124 ล้านบาท เพิ่มขึ้น 2,186 ล้านบาท
เนื่องจากการออกหุ้นเพิ่มทุนให้แก่ผู้ถือหุ้นเดิมตามสัดส่วนการถือหุ้น (right offering)
และการแปลงสภาพใบสำคัญแสดงสิทธิซื้อหุ้นสามัญ จำนวน 1,263 ล้านบาท และกำไรที่เพิ่มขึ้น

ในปี 2549 บริษัทฯ มีกระแสเงินสดจากการดำเนินงาน 2,321 ล้านบาท เพิ่มขึ้น 31 ล้านบาท
เมื่อเทียบกับปีก่อน บริษัทฯ มีการลงทุนเพิ่มในบริษัทย่อย ลงทุนในเงินลงทุนระยะยาว
โครงการที่อยู่ระหว่างการก่อสร้าง ทั้งสิ้น 2,675 ล้านบาท
สำหรับกระแสเงินสดจากกิจกรรมจัดหาเงินจากมีการเปลี่ยนแปลงอันมีสาเหตุหลักมาจากเงินสดรับจากการเพิ่มทุน
จำนวน 1,263 ในไตรมาส 1 และเงินสดรับและจ่ายชำระคืนเงินกู้ระยะสั้นและระยะยาวสุทธิ
จำนวน 54 ล้านบาท และการจ่ายเงินปันผล จำนวน 368 ล้านบาท ดังนั้น ในปี 2549 บริษัทฯ
จึงมีกระแสเงินสดสุทธิทั้งสิ้น 188 ล้านบาท

พัฒนาการที่สำคัญในไตรมาส 4 ปี 2549

ธุรกิจโรงแรม

ตั้งแต่ต้นปี 2549 บริษัทฯ เปิดดำเนินการโรงแรมโฟร์ซีซั่น โกลเด้น ไทรแองเกิ้ล ที่เชียงราย
ซึ่งเป็นโรงแรมระดับห้าดาว
และกลายเป็นโรงแรมที่ถูกกล่าวขวัญถึงในแง่ของการมีเอกลักษณ์เฉพาะตัวที่โดนเด่น
และต่อมาในไนไตรมาส 1 ปี 2549 บริษัทฯ ได้เริ่มต้นขยายธุรกิจโรงแรมไปที่มัลดีฟส์
โดยเปิดดำเนินการโรงแรม โบดูฮูรา ขึ้นเป็นแห่งแรกที่มัลดีฟส์
ซึ่งเป็นโรงแรมที่บริษัทเข้าร่วมลงทุนในสัดส่วนร้อยละ 50 กับหุ้นส่วนชาวมัลดีฟส์ ต่อมา บริษัทฯ
เปิดดำเนินการโรงแรมที่มัลดีฟส์เป็นแห่งที่สอง โดยใช้แบรนด์บริษัทเอง คือ โรงแรมอนันตรา
มัลดีฟส์ ซึ่งบริษัทลงทุนในสัดส่วนร้อยละ 50 เช่นกัน และบริษัทฯ
มีแผนที่จะเปิดโรงแรมแห่งที่สามที่มัลดีฟส์อีก คือ โรงแรม นาลาดู ในไตรมาส 1 ปี 2550
จากการที่โรงแรมทั้ง 3 แห่งที่มัลดีฟส์ซึ่งอยู่ภายใต้การบริหารงานของบริษัท
ทำให้บริษัทไม่เพียงแต่จะได้รับส่วนผลกำไรจากเงินลงทุนแล้ว
บริษัทยังมีรายได้จากค่าธรรมเนียมในการบริหารโรงแรมทั้ง 3 แห่งอีกด้วย ในต้นเดือน กุมภาพันธ์
2550 บริษัทฯ จะเปิดดำเนินการโรงแรมแห่งใหม่ที่สมุย ภายใต้ชื่อโรงแรมโฟร์ซีซั่น สมุย
ซึ่งบริษัทคาดว่าจะได้ผลการตอบรับจากกลุ่มลูกค้าระดับสูงเป็นอย่างดี

ในช่วงกลางปี บริษัทฯ ได้ลงนามบันทึกความเข้าใจกับ Hemas Holdings Limited (Hemas)
ซึ่งเป็นผู้บริหารโรงแรม 4 แห่ง ในศรีลังกา ได้แก่ Serendib Hotel Club Dolphin Hotel
Miami Hotel และ Sigiriya Hotel โดยบริษัทฯ
กำลังอยู่ระหว่างการศึกษาความเป็นไปได้ในการเข้าร่วมลงทุน ซึ่งจะสามารถสรุปผลได้ภายในปี
2550

ธุรกิจอาหาร

ในปี 2549 MINT มีสาขาร้านอาหารทั้งสิ้น 631 สาขา โดยสาขาที่เปิดใหม่สุทธิในปี 2549
มีจำนวนทั้งสิ้น 73 สาขา แบ่งเป็นสาขาที่บริษัทฯ ลงทุนเอง จำนวน 49 สาขา ได้แก่ เดอะ พิซซ่า
16 สาขา สเวนเซ่นต์ 4 สาขา ซิซซ์เลอร์ 6 สาขา แดรี่ควีน 13 สาขา เลอแจ๊ส 8 สาขา
และซีเลค เซอร์วิส พาร์ทเนอร์ 2 สาขา สำหรับสาขาแฟรนไชส์ ได้แก่ เดอะ พิซซ่า 6 สาขา
สเวนเซ่นต์ 16 สาขาและเลอแจ๊ส 2 สาขา สำหรับสาขาที่เปิดใหม่สุทธิในไตรมาส 4 ปี 2549
มีจำนวน 29 สาขา โดยสาขาที่บริษัทฯ ลงทุนเอง จำนวน 16 สาขา และสาขาแฟรนไชส์ จำนวน
13 สาขา

ในเดือนตุลาคมปี 2549 บริษัทฯ ได้ประกาศเจตจำนงค์ในการเข้าลงทุนในบริษัท เอส แอนด์ พี
ซินดิเคท จำกัด (มหาชน)(S&P) จำนวน 494.3 ล้านบาท คิดเป็นสัดส่วนการถือหุ้นร้อยละ 18.31
ซึ่งบริษัทฯ ดำเนินการแล้วเสร็จในเดือนพฤศจิกายน 2549 บริษัทฯ เชื่อว่าการลงทุนใน S&P
จะเป็นการสร้างพันธมิตรทางธุรกิจและโครงข่ายทางธุรกิจ
ซึ่งจะช่วยให้เสริมสร้างความแข็งแกร่งซึ่งกันและกัน
อีกทั้งยังช่วยเพิ่มความหลากหลายของสินค้าและผลิตภัณฑ์ในธุรกิจอาหารของบริษัท

ธุรกิจสปา

บริษัทฯ มีการขยายธุรกิจสปาออกไปยังประเทศต่างๆ ในภูมิภาคเอเชียตะวันออกเฉียงใต้
ประเทศในแถบมหาสมุทรอินเดีย เอเชียตะวันออกกลาง และแอฟริกาใต้
โดยใช้แบรนด์หลักของบริษัทฯ ได้แก่ อนันตรา สปา และมันดารา สปา
ในการให้บริการสปาทั้งที่เป็นของบริษัทเอง และรับบริหารให้กับสปาในโรงแรมต่างๆ อีกด้วย
โดยในปี 2549 บริษัทฯ มีจำนวนสปาทั้งสิ้น 24 แห่งในประเทศไทย จีน มัลดีฟท์ แทนซาเนีย
และจอร์แดน

ธุรกิจอสังหาริมทรัพย์

ในไตรมาส 4 ปี 2549
บริษัทได้ขยายขอบเขตในการดำเนินธุรกิจไปยังด้านการพัฒนาอสังหาริมทรัพย์เพื่อขาย
โดยบริษัทฯได้เปิดตัวโครงการ Samui Beach Residence ที่เกาะสมุย เป็นโครงการที่พักอาศัย
ระดับหรูหรา ซึ่งตั้งอยู่ติดกับโรงแรมโฟร์ซีซั่น สมุย โดยในไตรมาส 4 ปี 2549
บริษัทได้บันทึกรายได้จากการขายที่พักอาศัยดังกล่าวยูนิตแรก ซึ่งมีมูลค่า 97 ล้านบาท

ผลการดำเนินงานจำแนกรายธุรกิจ

แม้ว่าธุรกิจอาหารจะสร้างรายได้ให้กับบริษัทเป็นสัดส่วนร้อยละ 49 ของของรายได้รวม
แต่เมื่อพิจารณาในแง่ของความสามารถในการทำกำไรจากการดำเนินงาน (EBITDA)
ธุรกิจโรงแรมและสันทนาการสามารถสร้างอัตรากำไรที่สูงกว่า
ดังจะเห็นได้จากผลการดำเนินงานในปี 2549 ซึ่งบริษัทฯ
มีกำไรจากการดำเนินงานที่มาจากธุรกิจอาหารคิดเป็นสัดส่วนร้อยละ 32 ในขณะที่อีกร้อยละ 68
มาจากธุรกิจโรงแรมและสันทนา

กำไรจากการดำเนินงานจำแนกตามประเภทธุรกิจ

EBITDA (ล้านบาท)

ไตรมาส 4 ปี 2549 2549

อาหาร 261 1,025

โรงแรมและสันทนาการ 693 2,246

รวม 954 3,271

ผลการดำเนินงานของธุรกิจอาหารจำแนกตามแบรนด์ 

ไตรมาส 4 ปี 2549 ปี 2549

อัตราการเจริญเติบโตของ อัตราการเจริญเติบโตของ

แบรนด์ ยอดขายรวม ยอดขายรวม

(%) (%)

เดอะ พิซซ่า 16.5 20.9

สเวนเซ่นส์ 23.6 30.6

ซิซซ์เลอร์ 21.3 22.8

แดรี่ควีน 34.2 14.4

เบอร์เกอร์คิง 12.5 25.5

เลอแจ๊ส 50.6 54.3

เฉลี่ย 21.5 23.5

หมายเหตุ: ร้านอาหารเลอแจ๊สเริ่มเปิดดำเนินการตั้งแต่มกราคม 2549
ภายใต้การดำเนินงานของบริษัท ไมเนอร์ ฟู้ด กรุ๊ป

แม้ว่าภาพรวมของตัวเลขทางเศรษฐกิจหลายๆ ตัวมีการชะลอตัวลงในปี 2549
แต่ผลการดำเนินงานของธุรกิจอาหารกลับมีทิศทางในทางตรงกันข้าม กล่าวคือ ในไตรมาส 4 ปี
2549 บริษัทฯ มียอดขายรวมจากธุรกิจอาหารเพิ่มขึ้นร้อยละ 21.5
เมื่อเทียบกับช่วงเดียวกันของปีก่อน
ซึ่งสาเหตุหลักมาจากการที่ยอดขายต่อร้านสาขาเดิมมีการเติบโตอย่างแข็งแกร่ง
และการขยายสาขาเพิ่มขึ้นโดยเฉพาะอย่างยิ่งในประเทศจีน
ยอดขายต่อร้านที่เพิ่มขึ้นนั้นเป็นผลมาจากการโฆษณาการตลาด
และการส่งเสริมการขายอย่างต่อเนื่อง อาทิเช่น มีการเปิดตัวสินค้าใหม่ของเดอะ พิซซ่า
และสเวนเซ่นส์ และการส่งเสริมการขายในเชิงรุกของแดรี่ควีน เป็นต้น

ในปี 2549 ธุรกิจอาหารมียอดขายต่อร้านสาขาเดิมมีการเติบโตอย่างแข็งแกร่ง ร้อยละ 9.0 เมื่อเทียบกับช่วงเดียวกันในปีก่อน เนื่องจากการเพิ่มขึ้นของปริมาณการขายต่อร้านของ สเวนเซ่นต์และซิซซ์เลอร์เป็นสำคัญ ซึ่งปริมาณการขายต่อร้านที่เพิ่มขึ้นนั้นเป็นผลมาจากการโฆษณาการตลาดและการเปิดตัวสินค้าใหม่ อย่างไรก็ดี ในปี 2549 ถือได้ว่าเป็นปีแรกที่บริษัทฯ ดำเนินธุรกิจอาหารที่ประเทศจีนเต็มปี ซึ่งปัจจุบันมีจำนวนสาขาในประเทศจีน 34 สาขา ได้แก่ เดอะ พิซซ่า 9 สาขา ซิซซ์เลอร์ 7 สาขา และเลอแจ๊ส 18 สาขา และในปี 2549 บริษัทมีการขยายสาขาร้านอาหารเพิ่มขึ้นสุทธิ 73 สาขา ในประเทศไทย จีน กัมพูชา ประเทศในภูมิภาคตะวันออกกลาง และอื่นๆ โดยมีอัตราการขยายตัวของยอดขายรวมในปี 2549 เพิ่มขึ้นถึง ร้อยละ 23.5 เมื่อเทียบกับปีก่อน 

ผลการดำเนินงานของธุรกิจโรงแรมจำแนกตามกลุ่มโรงแรม 

----------- ไตรมาส 4 ปี 2549 ----------- ---------------- ปี 2549
-----------------

กลุ่มโรงแรม อัตราการเข้าพัก อัตราค่าห้องเฉลี่ย อัตราการเข้าพัก อัตราค่าห้องเฉลี่ย

(%) (บาท/คืน) (%) (บาท/คืน)

อนันตรา 64.0 7,024 63.4 5,282

แมริออท 86.2 4,410 83.0 3,893

โฟร์ซีซั่นส์ 57.3 8,275 54.8 7,530

อื่นๆ 77.1 2,923 63.9 3,169

เฉลี่ย 75.2 5,340 72.1 4,627

หมายเหตุ: ข้อมูลจากโรงแรม 13 แห่ง ซึ่งรวมโรงแรมอนันตรา ที่มัลดีฟส์

ในไตรมาส 4 ปี 2549 ผลการดำเนินงานของบริษัทฯ
ยังสามารถรักษาความแข่งเกร่งได้อย่างต่อเนื่องโดย บริษัทฯ มีอัตราการเข้าพักเฉลี่ยอยู่ที่ ร้อยละ
75 ขณะที่อัตราค่าห้องพักโดยเฉลี่ยเพิ่มขึ้นเป็น 5,340 บาทต่อคืน เพิ่มขึ้นร้อยละ 10
จากช่วงเดียวกันของปีก่อน จากโรงแรมทั้งหมด 13 แห่ง โดยกลุ่มโรงแรม แมริออท พบว่า
มีผลการดำเนินงานเป็นที่น่าประทับใจ โดยโรงแรมในกลุ่มนี้มีอัตราการเข้าพักเฉลี่ยร้อยละ 86.2
อัตราค่าห้องพักเฉลี่ยเพิ่มขึ้นถึงร้อยละ 10 เนื่องจากโรงแรม เจ ดับบลิว แมริออท ที่ภูเก็ต
และโรงแรม แมริออท ที่พัทยา มีผลการดำเนินงานที่โดดเด่น สำหรับกลุ่มโรงแรม โฟร์
ซีซั่นส์และกลุ่มโรงแรมอนันตรา แม้ว่าจะมีอัตราการเข้าพักที่ต่ำกว่ากลุ่มโรงแรม แมริออท ก็ตาม
แต่อัตราค่าห้องพักเฉลี่ยต่อคืนยังคงสูงขึ้นในอัตราร้อยละ 10 ในไตรมาส 4 ปี 2549
ธุรกิจโรงแรมมีรายได้ทั้งสิ้น 1,333 ล้านบาท เพิ่มขึ้นจากปีที่ผ่านมาในอัตราร้อยละ 3 และ
สำหรับผลการดำเนินงานในปี 2549 รายได้จากการประกอบธุรกิจโรงแรม 4,600 ล้านบาท
เทียบกับปีก่อน 4,298 ล้านบาท เพิ่มขึ้นร้อยละ 7
เนื่องจากผลการดำเนินงานที่แข็งแกร่งของโรงแรมในกลุ่มอนันตราและกลุ่มแมริออท อนึ่งบริษัทฯ
ไม่ได้นำรายได้ของโรงแรมในมัลดีฟส์มารวมในงบการเงินรวมแต่นำมารวมเฉพาะกำไร

ธุรกิจสปา

ในไตรมาส 4 ปี 2549 MINT มีรายได้จากธุรกิจสปา 103 ล้านบาท เพิ่มขึ้นร้อยละ 9
จากช่วงเดียวกันของปีก่อนที่มีรายได้ 95 ล้านบาท สำหรับผลการดำเนินงานในปี 2549
รายได้จากธุรกิจสปา 380 ล้านบาท เทียบกับปีก่อนที่ 316 ล้านบาท เพิ่มขึ้นร้อยละ 20
เนื่องจากมีการฟื้นตัวของธุรกิจสปาในจังหวัดทางภาคใต้ และการขยายธุรกิจสปาของบริษัทฯ
ไปยังต่างประเทศ เป็นที่สังเกตว่า บริษัทฯ ไม่ได้ขยายสปาเฉพาะในส่วนที่เป็นเจ้าของเพียงเท่านั้น
แต่ บริษัทฯได้ขยายธุรกิจสปาผ่านการรับจ้างบริหารในสปาของโรงแรมในหลายประเทศด้วย

ธุรกิจศูนย์การค้าและธุรกิจบันเทิง

ในไตรมาส 4 ปี 2549 รายได้จากธุรกิจศูนย์การค้าและธุรกิจบันเทิงมีจำนวนทั้งสิ้น 127 ล้านบาท
เพิ่มขึ้นร้อยละ 5.8 จากช่วงเดียวกันของปีก่อนที่มีรายได้ 120 ล้านบาท และผลการดำเนินงานในปี
2549 พบว่ารายได้จากธุรกิจศูนย์การค้าและธุรกิจบันเทิงมีจำนวนทั้งสิ้น 501 ล้านบาท
เมื่อเทียบกับช่วงเดียวกันของปีก่อนที่ 463 ล้านบาท เพิ่มขึ้นร้อยละ 9
เนื่องจากศูนย์การค้ามีผลการดำเนินงานที่ดีขึ้น โดยเฉพาะ Food Wave
ซึ่งเป็นศูนย์อาหารในศูนย์การค้าที่พัทยา
รวมถึงรายได้จากร้านค้าในศูนย์การค้าที่ดำเนินธุรกิจอาหาร(เช่น McDonald, KFC, Burger
King)ที่เพิ่มขึ้นเช่นเดียวกัน และธุรกิจบันเทิงมีนักท่องเที่ยวต่างชาติเข้าชมมากขึ้น

การวิเคราะห์อัตราส่วนทางการเงิน

31 ธันวาคม 2549 31 ธันวาคม 2548

ความสามารถในการทำกำไร

อัตรากำไรขั้นต้น (%) 64.5% 66.1%

อัตรากำไรสุทธิ (%) 10.3% 10.2%

อัตราผลตอบแทนผู้ถือหุ้น (%) 18.2% 18.3%

ความมีประสิทธิภาพ

อัตราผลตอบแทนจากสินทรัพย์ (%) 7.7% 7.2%

ระยะเวลาเก็บหนี้เฉลี่ย (วัน) (ไตรมาส 4) 15 16

31 ธันวาคม 2549 30 ธันวาคม 2548

ความสามารถในการดำรงสภาพคล่อง

สินทรัพย์หมุนเวียนต่อหนี้สินหมุนเวียน (เท่า) 0.63 0.51

ภาระหนี้สินต่อทุน

อัตราส่วนหนี้สินรวมต่อส่วนของผู้ถือหุ้น (เท่า) 1.19 1.60

อัตราส่วนหนี้สินที่มีภาระดอกเบี้ยสุทธิต่อส่วนของผู้ถือหุ้น (เท่า) 0.87 1.21

อัตราส่วนความสามารถในการชำระดอกเบี้ย (เท่า) 8.9 9.9

แม้ว่าภาวะเศรษฐกิจจะไม่เอื้ออำนวย แต่ผลการดำเนินงานของบริษัทในปี 2549
ยังคงรักษาระดับการเติบโตอย่างแข็งแกร่งอย่างต่อเนื่อง ทั้งในแง่ของรายได้และกำไร
ด้านธุรกิจอาหาร บริษัทฯ ได้ดำเนินกิจกรรมทางการตลาดที่หลากหลาย
เพื่อเพิ่มปริมาณยอดขายต่อร้าน
ควบคู่ไปกับการขยายสาขาร้านอาหารอย่างต่อเนื่องทั้งในประเทศและต่างประเทศ
สำหรับธุรกิจโรงแรม แม้ว่าบริษัทฯ จะ เปิดดำเนินการโรงแรมใหม่ถึง 3 แห่งในปี 2549
มีภาระค่าใช้จ่ายการจากการเริ่มเปิดดำเนินการก็ดี
แต่ด้วยผลการดำเนินงานที่แข็งแกร่งของโรงแรมที่ดำเนินธุรกิจอยู่แล้ว
สามารถหักล้างผลกระทบจากภาระค่าใช้จ่ายดังกล่าวได้
ดังจะเห็นได้จากอัตรากำไรขั้นต้นของบริษัทลดลงจากปีก่อนเพียงเล็กน้อย ทั้งนี้
เนื่องจากการประสบความสำเร็จในการดำเนินกลยุทธ์ Asset Light ของบริษัท
โดยอัตรากำไรสุทธิของบริษัทที่แข็งแกร่งที่ร้อยละ 10.3
ขณะที่อัตราผลตอบแทนต่อส่วนของผู้ถือหุ้นปรับตัวลดลงเล็กน้อยจากปีก่อน
เนื่องจากการเพิ่มทุนในช่วงต้นปี 2549

สำหรับอัตราส่วนที่แสดงถึงความมีประสิทธิภาพนั้น พบว่า
อัตราผลตอบแทนต่อสินทรัพย์เพิ่มขึ้นมาอยู่ที่ร้อยละ 7.7 เทียบกับปีก่อนที่ร้อยละ 7.2
และระยะเวลาในการเก็บหนี้เฉลี่ยดีขึ้นเป็น 15 วันจากเดิม 16 วัน
โดยอัตราส่วนสินทรัพย์หมุนเวียนต่อหนี้สินหมุนเวียนเพิ่มขึ้นจาก 0.51 เท่าเป็น 0.63 เท่า
ด้านภาระหนี้สินต่อทุนของบริษัทฯ มีความแข็งแกร่งขึ้น ดังจะเห็นได้จาก
อัตราส่วนหนี้สินรวมต่อส่วนของผู้ถือหุ้น 1.19 เท่า
และอัตราส่วนหนี้สินที่มีภาระดอกเบี้ยสุทธิต่อส่วนของผู้ถือหุ้น 0.87 เท่า ในปี 2549
เทียบกับปีก่อนที่ระดับ 1.60 เท่า และ 1.21 เท่าตามลำดับ

สำหรับการคาดการณ์ผลประกอบการในปี 2550 ในไตรมาส 1 ปี 2550
เศรษฐกิจไทยได้รับผลกระทบจากเหตุการณ์วางระเบิดหลายจุดในกรุงเทพฯ ในวันสิ้นปี
ธุรกิจโรงแรมของบริษัท ได้รับผลกระทบเพียงเล็กน้อย
จากการประเมินยอดการยกเลิกการจองห้องในช่วงไตรมาส 1 ปี 2550 ประมาณร้อยละ 1
สำหรับธุรกิจอาหารของบริษัทก็ได้รับผลกระทบเช่นกัน
ซึ่งประเมินจากยอดขายต่อร้านสาขาเดิมในไตรมาส 1 ปี 2550 มีการปรับตัวต่ำกว่าที่คาดการณ์ไว้
อย่างไรก็ดี
ความไม่มั่นใจในภาพรวมทางเศรษฐกิจเกิดขึ้นอีกครั้งภายหลังจากที่รัฐบาลออกนโยบายเกี่ยวกับการประกอบธุรกิจของคนต่างด้าว
ซึ่งมีผลให้เงินลงทุนจากต่างประเทศที่จะเข้ามาลงทุนในไทยลดลง
เนื่องจากความไม่มั่นใจในนโยบายของของรัฐบาลในอนาคต

เราเชื่อว่า ประเด็นทางการเมืองและการดำเนินนโยบายของรัฐบาลยังคงเป็นประเด็นที่จะเกิดขึ้นปี
2550
และเป็นที่ทราบโดยทั่วกันว่าการดำเนินนโยบายของรัฐบาลผ่านการออกมาตรการโดยธนาคารแห่งประเทศไทยนั้นไม่เป็นที่ยอมรับในภาคเอกชนโดยเฉพาะนักลงทุนต่างประเทศ
ในขณะที่ยังมีความเคลือบแคลงสงสัยเกี่ยวกับการดำเนินการให้มีรัฐบาลที่มาจากการเลือกตั้งซึ่งที่คาดว่าจะเกิดขึ้นในปลายปี
2550
ทำให้หน่วยงานภาครัฐและนักวิเคราะห์ต่างคาดการณ์อัตราการเจริญเติบโตของผลิตภัณฑ์มวลรวมภายในประเทศ
ในปี 2550 ไว้ที่ร้อยละ 4.0-4.5 ซึ่งต่ำกว่าปี 2549
ด้านตลาดหุ้นไทยในปัจจุบันซื้อขายกันอยู่ที่ระดับ PE ต่ำกว่า 10 เท่า
ซึ่งถือได้ว่าเป็นตลาดที่ถูกที่สุดในภูมิภาค เนื่องจากความไม่เชื่อมั่นของนักลงทุน เราเชื่อว่าในปี
2550 เป็นปีที่บริษัทฯ
จะต้องเผชิญกับความท้าทายทั้งในด้านของปัจจัยทางเศรษฐกิจและการแข่งขันที่สูงขึ้นทั้งตลาดในประเทศและต่างประเทศ
อย่างไรก็ดี ด้วยการที่เรามีการขยายและกระจายความเสี่ยงจากแหล่งที่มาของรายได้ออกไป
ตลอดจนมีโครงสร้างทางการเงินที่แข็งแกร่ง
ทำให้เราเชื่อมั่นว่าจะสามารถเติบโตด้วยอัตราที่ไม่น้อยกว่าปีที่ผ่านมา